《和杨宝吾韵》
清代·林启东

斯会居然唱渭城，高谈能使四筵惊。就中大有针砭益，此外何容瓦缶鸣。

极目青山思命驾，关心白水忍寒盟。知君别具风流趣，不学诗人太瘦生。

旧事当年任茧丝，吏才仙格两兼之。野多驯雉觇三嗅，堂有飞鳣懔四知。

衙鼓催时犹读律，园铃缀处几题词。只今听取舆人诵，满道棠阴去后思。

忆自蓬莱别谪仙，足音何日更跫然。琴移一鹤情如旧，舄化双凫迹竟前。

良晤几曾劳梦想，神交端不落言诠。北轩也赋高轩过，文字原来有夙缘。

闭户穷年拙且愚，敢将酸腐混称儒。润馀枯笔佣为食，韵入华笙谱作图。

遮莫鲲鹏齐击水，那堪驽马正长途。岱东高绝湘南远，衣钵从教不负吾。

作者简介：林启东（1850～1892），字乙垣，号藜阁，又号罗峰，嘉义东门横街仔人。清同治十一年（1872）嘉义县学廪生，光绪八年（1882）壬午乡试中式第七十九名。十二年（1886）丙戌进士，时年三十七，殿试二甲第一百一名，朝考二等第三十名。钦点主事，签分工部屯田司，掌教台南崇文、嘉义罗山两书院。同治十一年卒（1872），年四十二〖参考《嘉义县志》（第六册，卷七），页45～48。〗。存诗三首，见赖子清《斐亭吟会‧牡丹诗社》，今据以移录。